Guido, Dei gratia Senonensis archiepiscopus omnibus ad quos littere iste pervenerint, in Domino salutem. Notum fieri volumus quod carnifices Senonenses, pro salute animarum suarum et parentum suorum, donaverunt imperpetuum leprosis Senonensis linguas omnium boum et vaccarum quos occident cum tota carne capitis sicut eam solent ab ossibus separare. Et si aliquis eorum ad esum suum, vel alicujus de familia sua, linguam unam voluerit retinere, pro lingua nummum unum reddet leprosis supradictis. Si vero dare linguam voluerit pro ea duos reddet denarios. Pro isto autem beneficio celebrabitur, singulis annis, in capite Jejunii, missa una cum vigiliis et commendatione pro fratribus defunctis istius confrarie; et qui voluerint de confratribus die illa ibi convenient. Singulis vero ebdomadis cantabitur ibidem pro salute confratrum viventium missa una. Si autem opus fuerit alicui confratrum precibus leprosorum erga regem, vel archiepiscopum, sive principem aliquem, leprosi per procuratorem suum eas facient. Si aliquis confratum, vel aliquis de pueris suis, leprosus fuerit, ad laudationem sex virorum legitimorum de confraria, conferet leprosis de substantia sua ut apud eos recipiatur. Illi vero qui infra ambitum civitatis consistunt, nec cymiterium habent, si sepulturam apud leprosos sibi elegerint, sine contradictione eam ibi habebunt, nisi nominatim excommunicati sive interdicti fuerint. Suburbani vero per licentiam presbiterorum suorum ibi poterunt sepeliri. Ut autem ratum hoc et inconcussum permaneat, presenti scripto fecimus annotari, et sigilli nostri impressione muniri. Actum Senonis, anno Verbi incarnati Mº Cº LXXXº IVº. Data per manum magistri Petri, cancellarii.